ใครทุบกลุ่มเจ มาร์ท
ช่วงที่จัดรายการ แก๊งสี่โมงเย็น ทางข่าวหุ้นทีวีออนไลน์ มีคำถามเกี่ยวกับหุ้นกลุ่มเจมาร์ท (JMART) เข้ามาค่อนข้างเยอะมากและเกือบทุกวัน
ช่วงที่จัดรายการ แก๊งสี่โมงเย็น ทางข่าวหุ้นทีวีออนไลน์ มีคำถามเกี่ยวกับหุ้นกลุ่มเจมาร์ท (JMART) เข้ามาค่อนข้างเยอะมากและเกือบทุกวัน
23 พ.ย. 2565

ช่วงที่จัดรายการ แก๊งสี่โมงเย็น ทางข่าวหุ้นทีวีออนไลน์
มีคำถามเกี่ยวกับหุ้นกลุ่มเจมาร์ท (JMART) เข้ามาค่อนข้างเยอะมากและเกือบทุกวัน
เป็นคำถามที่เกี่ยวกับ “ราคา” ของกลุ่มฯ
ไล่มาตั้งแต่ JMART, JMT และ ซิงเกอร์ฯ หรือ SINGER
ก่อนที่หุ้นกลุ่มเจมาร์ทจะแจ้งผลประกอบการงวดไตรมาส 3/65 ออกมา
ราคาของกลุ่มฯ เริ่มปรับลงมาต่อเนื่อง
เริ่มมีคำถาม พร้อมกับคาดการณ์กันว่า จะเกี่ยวกับผลประกอบการที่อาจจะออกมาต่ำกว่าคาดการณ์หรือเปล่า
ประเด็นนี้ช่วงนั้น จึงมีการไถ่ถามไปยังผู้บริหารของเจมาร์ท
คำตอบที่ได้รับคือ อาจจะมีนักลงทุนบางกลุ่ม “ไม่มั่นใจ”
กลุ่มนี้จึงปรับพอร์ตขายหุ้นออกมา
ส่วนตัวของผู้บริหารเอง ยังมั่นใจว่า ผลประกอบการจะเป็นไปตามเป้าที่ตั้งไว้
แล้วก็เป็นเช่นนั้นจริง ๆ
เมื่อทั้ง JMART JMT และ SINGER ต่างแสดงผลประกอบการออกมาได้ดี และเป็นไปตามที่นักวิเคราะห์คาด
ทำให้ราคาหุ้นที่ปรับลงในช่วงนั้น
เกิดการกลับเข้ามาไล่ราคากันอย่างคึกคัก
JMART ถูกไล่ราคาขึ้นมาจากระดับ 42-43 บาท ขึ้นมาที่ 48 บาท ไม่ผ่านแนวต้านใหญ่ 50 บาท
JMT ถูกไล่ราคากลับขึ้นมาเช่นกันจากบริเวณ 61-62 บาท มาที่ระดับ 66.50–67.25 บาท ไม่ผ่านแนวต้านใหญ่ 70 บาท
และ SINGER มีการดึงราคากลับจาก 33 บาท ขึ้นมาที่ระดับ 37 บาท
ทว่า หลังราคาหุ้นของกลุ่มฯ ขึ้นมา หลังแจ้งผลประกอบการ
ถัดมาเพียงไม่กี่วัน ราคาหุ้นกลับถูกทยอยเทขายออกมาอีก
กระทั่งราคาหุ้นได้ปรับลดลงมาต่ำกว่าระดับก่อนแจ้งผลประกอบการ
นักลงทุนถามกันเข้ามาอีกครั้งว่า เกิดอะไรขึ้น (อีกล่ะ)
ขณะที่เมื่อเข้าไปดูบทวิเคราะห์หุ้นกลุ่มเจมาร์ท
นักวิเคราะห์ต่างมีมุมมองเชิงบวกกับกลุ่มฯ ค่อนข้างมาก
JMT กำไรน่าจะทำนิวไฮได้ในช่วงไตรมาส 4/65
เช่นเดียวกับซิงเกอร์ฯ ที่ไตรมาส 4 นี้ จะส่งบริษัทลูกค้าหรือ SG Capital เข้าตลาดหุ้น บวกกับ ไตรมาส 4 แนวโน้มกำไรยังออกมาสวยงามต่อเนื่อง
ส่วน JMART เมื่อทั้ง JMT และซิงเกอร์ฯ งบออกมาดี
บวกกับธุรกิจโมบาย เติบโตได้อีก
เจมาร์ท น่าจะรับผลดีในฐานะที่เข้าไปถือหุ้นของบริษัทต่าง ๆ เหล่านี้
นี่ยังไม่รวมประเด็นบวกที่เข้าไปซื้อหุ้น 30% ใน “สุกี้ ตี๋น้อย”
เพราะล่าสุดบทวิเคราะห์ บล.บัวหลวง มีมุมมองเชิงบวกอย่างมากกับดีลนี้ และมองว่า น่าจะช่วยสร้างรายได้และกำไรให้กับเจมาร์ทในระยะถัดไปอย่างมีนัยสำคัญ
แต่ปัจจัยบวกเหล่านี้ กลับไม่ได้ช่วยทำให้ราคาหุ้นเจมาร์ทวิ่งไปข้างหน้าได้ต่อเนื่อง
หุ้นกลับถูกขายออกมาจนกดราคาลงมาอย่างที่เห็นกันอยู่
ตอนนี้มีอยู่กลุ่มหนึ่งที่ถูกตั้งข้อสงสัย
กลุ่มนี้ไม่ใช่กลุ่มเจ้าของเดิม
แต่เป็นกลุ่มที่เข้ามาลงทุนช่วงหลัง ว่ากันว่ามีขนาดใหญ่
และที่ผ่านมามักจะมีพฤติกรรมแบบนี้กับหุ้นที่พวกเขาเข้าไปลงทุนนั่นแหละ
มักทำหุ้นดี ๆ ราคาพังหมด